CELEX: 22018D1088
Language: bg
Date: 2018-03-22 00:00:00
Title: Решение № 1/2018 на Комитета по СИП, създаден съгласно Временното споразумение за икономическо партньорство между Кот д'Ивоар, от една страна, и Европейската общност и нейните държави членки, от друга страна от 22 март 2018 година във връзка с приемането на вътрешен правилник на комитета по СИП [2018/1088]

31.7.2018   
               
               
                  BG
               
               
                  Официален вестник на Европейския съюз
               
               
                  L 194/158
               
            
         РЕШЕНИЕ № 1/2018 НА КОМИТЕТА ПО СИП, СЪЗДАДЕН СЪГЛАСНО ВРЕМЕННОТО СПОРАЗУМЕНИЕ ЗА ИКОНОМИЧЕСКО ПАРТНЬОРСТВО МЕЖДУ КОТ Д'ИВОАР, ОТ ЕДНА СТРАНА, И ЕВРОПЕЙСКАТА ОБЩНОСТ И НЕЙНИТЕ ДЪРЖАВИ ЧЛЕНКИ, ОТ ДРУГА СТРАНА
         от 22 март 2018 година
         във връзка с приемането на вътрешен правилник на комитета по СИП [2018/1088]
         КОМИТЕТЪТ ПО СИП,
         като взе предвид Временното споразумение за икономическо партньорство между Кот д'Ивоар, от една страна, и Европейската общност и нейните държави членки, от друга страна (1) („споразумението“), подписано на 26 ноември 2008 г. в Абиджан и на 22 януари 2009 г. в Брюксел, и временно прилагано от 3 септември 2016 г., и по-специално член 73 от него,
         като има предвид, че в споразумението се предвижда, че комитетът по СИП трябва да определи правилник за своята организация и работа,
         ПРИЕ НАСТОЯЩОТО РЕШЕНИЕ:
         
            Член 1
            Вътрешният правилник на комитета по СИП се приема във вида, в който фигурира в приложението.
         
         
            Член 2
            Настоящото решение влиза в сила от датата на неговото подписване.
         
         
            Съставено в Абиджан на 22 март 2018 година.
            
               
                  За Република Кот д'Ивоар
               
               Ally COULIBALY
            
            
               
                  За Европейския съюз
               
               Cecilia MALMSTRÖM
            
         
         
            (1)  ОВ L 59, 3.3.2009 г., стр. 3.
      
      
         
            ПРИЛОЖЕНИЕ
            
               ПРОЦЕДУРЕН ПРАВИЛНИК НА КОМИТЕТА ПО СИП,
            
            
               създаден съгласно временното споразумение за икономическо партньорство между Кот д'Ивоар, от една страна, и Европейската общност и нейните държави членки, от друга страна
            
            
               Член 1
               Състав и председател
               
                  1.   Комитетът по СИП се състои, от една страна, от представители на членовете на Съвета на Европейския съюз и на Европейската комисия, а от друга страна — от представители на Кот д'Ивоар на равнище министри или висши държавни служители.
               
               
                  2.   Позоваването на „страните“ в процедурния правилник е в съответствие с определението, посочено в член 72 от споразумението.
               
               
                  3.   Комитетът по СИП се председателства на ротационен принцип за периоди от 12 месеца от представител на Европейския съюз и от представител на Кот д'Ивоар. Първият период започва на датата на първото заседание на комитета по СИП, създаден със споразумението, и приключва на 31 декември следващата година. Първият председател на комитета по СИП („председателят“) е представител на Кот д'Ивоар.
               
               
                  4.   Представители на комисията на Западноафриканския икономически и валутен съюз (UEMOA) и на комисията на Икономическата общност на западноафриканските държави (CEDEAO) могат да бъдат поканени от страните да участват на заседанията на комитета по СИП. Страните могат също да решат да поканят на заседанията на комитета по СИП като наблюдатели представители на частния сектор и на гражданското общество, както и експерти, на ad hoc база.
               
            
            
               Член 2
               Заседания
               
                  1.   Комитетът по СИП провежда редовни заседания най-малко веднъж годишно и извънредни заседания, когато обстоятелствата го налагат и при съгласие на страните.
               
               
                  2.   Всяко заседание на комитета по СИП се провежда по време и на място, договорено между двете страни.
               
               
                  3.   Заседанията на комитета по СИП се свикват от председателя.
               
            
            
               Член 3
               Делегации
               Преди всяко заседание председателят се уведомява за очаквания състав на делегациите на Кот д'Ивоар и на Европейския съюз.
            
            
               Член 4
               Секретариат
               Секретариатът на комитета по СИП („секретариатът“) се осигурява на ротационен принцип за периоди от 12 месеца от длъжностни лица от Европейската комисия и от Кот д'Ивоар. Тези периоди съвпадат с периодите на ротационния председател на комитета по СИП съответно от Европейския съюз и от Кот д'Ивоар. Секретариатът се осигурява от страната, която е предложила председателя.
            
            
               Член 5
               Подкомитети
               За ефективното изпълнение на своите задачи, комитетът по СИП може да създаде на свое подчинение подкомитети, отговарящи за специфични предмети по споразумението. За тази цел комитетът по СИП определя състава и задачите на тези подкомитети.
            
            
               Член 6
               Документи
               Когато разискванията в рамките на комитета по СИП се основават на свързани с тях писмени документи, тези документи се номерират и разпространяват от секретариата като документи на комитета по СИП.
            
            
               Член 7
               Кореспонденция
               
                  1.   Цялата кореспонденция, адресирана до комитета по СИП, се препраща на секретариата.
               
               
                  2.   Секретариатът гарантира, че цялата кореспонденция, адресирана до комитета по СИП, се препраща на председателя и, когато е целесъобразно, се разпространява до определените кореспонденти на страните, предвидени в член 73 от споразумението („кореспондентите“), като документи на комитета по СИП.
               
               
                  3.   Секретариатът изпраща кореспонденцията от председателя до съответните страни и, когато е целесъобразно, я разпространява като документи на комитета по СИП.
               
            
            
               Член 8
               Дневен ред на заседанията
               
                  1.   Секретариатът изготвя предварителен дневен ред за всяко заседание въз основа на предложения от страните. Секретариатът изпраща дневния ред на кореспондентите на всяка от страните не по-късно от 15 дни преди началото на заседанието.
               
               
                  2.   Предварителният дневен ред съдържа въпросите, за чието включване е постъпило искане в секретариата не по-късно от двадесет и един дни преди началото на заседанието, и за които секретариатът е получил съответните свързани документи най-късно на датата, на която се изпраща предварителният дневен ред.
               
               
                  3.   Дневният ред се приема от комитета по СИП в началото на всяко заседание. Точки, които не са включени в предварителния дневен ред, могат да бъдат добавяни към дневния ред със съгласието на страните.
               
               
                  4.   Със съгласието на страните председателят може да покани експерти да присъстват на заседанията на комитета по СИП, за да предоставят информация по конкретни въпроси.
               
               
                  5.   Със съгласието на страните секретариатът може да съкрати сроковете, посочени в параграф 1, за да се вземат предвид особеностите по даден конкретен случай.
               
            
            
               Член 9
               Протокол и препоръки
               
                  1.   Секретариатът изготвя във възможно най-кратък срок проект на протокол и препоръки от всяко заседание.
               
               
                  2.   По правило в протокола се обобщава всеки въпрос от дневния ред, като, когато е приложимо, се посочва следното:
                  
                              а)
                           
                           
                              всички документи, представени на комитета по СИП;
                           
                        
                              б)
                           
                           
                              всички декларации, чието вписване е било поискано от член на комитета по СИП,
                           
                        
                              в)
                           
                           
                              взетите решения, направените препоръки, декларациите, по които е постигнато съгласие, и заключенията, приети по конкретни въпроси.
                           
                        
               
                  3.   Протоколът включва също списък на участниците в комитета по СИП и списък на членовете на придружаващите ги делегации.
               
               
                  4.   Протоколът се одобрява писмено от двете страни в срок от два месеца от датата на заседанието. След като протоколът бъде одобрен, два екземпляра от него се подписват от секретариата и всяка от страните получава по едно оригинално копие от тези автентични документи.
               
            
            
               Член 10
               Решения и препоръки
               
                  1.   Комитетът по СИП взема решения и препоръки с консенсус.
               
               
                  2.   Съгласно посоченото в член 15 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна („Споразумението от Котону“) комитетът по СИП може да реши да представи пред Съвета на министрите АКТБ—ЕС всякакъв общ въпрос, от взаимен интерес за Африка, Карибите и Тихоокеанския басейн (АКТБ) и Европейския съюз (АКТБ—ЕС), който възниква във връзка с изпълнението на споразумението.
               
               
                  3.   В периода между заседанията комитетът по СИП може да приема решения или препоръки чрез писмена процедура със съгласието на двете страни. Писмената процедура се състои в размяна на ноти между страните.
               
               
                  4.   Всяко решение или препоръка на комитета по СИП се обозначават като „Решение“ или „Препоръка“, последвано от пореден номер, датата на тяхното приемане и описание на предмета им. Във всяко решение или препоръка се посочва датата на влизането му в сила.
               
               
                  5.   Автентичността на решенията и препоръките, приети от комитета по СИП, се удостоверява от представител на Европейската комисия от името на Европейския съюз като страна по споразумението и от представител на Кот д'Ивоар.
               
               
                  6.   Решенията или препоръките се изпращат до страните като документи на комитета по СИП.
               
            
            
               Член 11
               Публичност
               
                  1.   Освен ако не е решено друго от страните, заседанията на комитета по СИП не са публични.
               
               
                  2.   Всяка от страните може да реши да публикува решенията и препоръките на комитета по СИП в своето съответно официално издание.
               
            
            
               Член 12
               Езиков режим
               
                  1.   Работният език на комитета по СИП е общият за страните официален език.
               
               
                  2.   Комитетът по СИП основава разискванията си и приемането на решения на документация и предложения, изготвени на езика, посочен в параграф 1.
               
            
            
               Член 13
               Разходи
               
                  1.   Всяка страна поема всички разходи, които е направила в резултат на участието си на заседанията на комитета по СИП — както разходите за персонал, пътните и дневните разходи, така и пощенските и телекомуникационните разходи.
               
               
                  2.   Разходите по организирането на заседанията и размножаването на документите се поемат от страната, която е домакин на заседанието.
               
               
                  3.   Разходите във връзка с предоставянето на услуги за устен превод на заседанията и за писмен превод на документи на работния език се поемат от страната — домакин на заседанието. Разходите, свързани с предоставянето на услуги за устен превод и за писмен превод на документи на или от други официални езици на институциите на Европейския съюз, се поемат от Европейския съюз.